金缕曲·姜西溟言别赋此赠之
作者：纳兰性德

paragraphs: 谁复留君住
叹人生、几翻离合，便成迟暮
最忆西窗同剪烛，却话家山夜雨
不道只、暂时相聚
衮衮长江萧萧木，送遥天、白雁哀鸣去
黄叶下，秋如许
曰归因甚添愁绪
料强似、冷烟寒月，栖迟梵宇
一事伤心君落魄，两鬓飘萧未遇
有解忆、长安儿女
裘敝入门空太息，信古来、才命真相负
身世恨，共谁语？